Liste over grønne og skånsomme indsatser**[[1]](#footnote-1)**

* Under kompensationsordningen ’Kompensation for kvoteværditab som følge af brexit’, kan der efter ansøgning udbetales kompensation i henhold til en forhøjet kompensationsrate[[2]](#footnote-2).
* Udbetaling af kompensation i henhold til den forhøjede kompensationsrate, er betinget af, at ansøger forpligter sig til at gennemføre grønne eller skånsomme indsatser, der understøtter en tilpasning af ansøgers virksomhed til situationen efter brexit.
* Ansøgere med kvoteværditab under 30 millioner kroner, skal forpligte sig til at gennemføre grønne eller skånsomme indsatser, for et beløb svarende til minimum 15 procent af deres samlede kompensation[[3]](#footnote-3). Ansøgere med kvoteværditab over 30 millioner kroner, skal forpligte sig til at gennemføre grønne eller skånsomme indsatser, for et beløb svarende til minimum 10 procent af deres samlede kompensation[[4]](#footnote-4).
* Ansøger skal udarbejde en handlingsplan, der beskriver hvilke konkrete indsatser, vedkommende vil gennemføre[[5]](#footnote-5). Handlingsplanen skal vedlægges ansøgers ansøgning om kompensation for kvoteværditab.
* Til brug for efterlevelse af betingelsen om at gennemføre grønne eller skånsomme indsatser i henhold til forpligtelsen, kan ansøger medregne udgifter til indsatser, der hører under en af de fem nedenstående indsatskategorier, og som efterlever betingelserne for medregning. Betingelserne for at kunne medregne udgifter under den grønne top-op fremgår nederst i dette dokument.
* Ansøger skal være opmærksom på, at overholde kapacitetsbetingelsen jf. bekendtgørelsens § 17 x stk. 1 nr. 7. I udgangspunktet må ansøger ikke gennemføre indsatser, der medfører en forøgelse af kapacitet (BT og kW) ud over det for ansøger fastsatte kapacitetsloft. Alene udvidelser, der er omfattet af gældende undtagelser og efterlever er tilladt. Dette gælder også for anvendelsen af kompensationsmidler i henhold til den grønne top-op. Ansøger skal desuden være opmærksom
* Ansøger skal orientere Fiskeristyrelsens tilskudskontor om handlingsplanens gennemførsel senest den 31. december 2024. Orienteringen skal ske via funktionen "Bekræft gennemførsel af handlingsplanen” under din ansøgning på [ansøgningsportalen TAS](https://portal.fiskeristyrelsen.dk/FST_Dashboard/Login/). Her kan støttemodtager også vedhæfte en opdateret handlingsplan, hvis der er sket ændringer i de faktisk gennemførte indsatser. Man kan læse mere om muligheder og krav til ændring af handlingsplanen i afsnit 8.3.6 i ordningens vejledning.

# **Oversigt over indsatskategorier under grøn top-op**

|  | **Miljøskånsomhed og arbejdsmiljø** | **Forbedret selektivitet** | **Ressourceeffektivitet** | **Reduktion af klimapåvirkning** | **Optimal økosystem- forvaltning** |
| --- | --- | --- | --- | --- | --- |
| **Indsatskategorier** | | | | | | |
| **Indsatser, der bidrager til at fremme artsselektivitet,** herunder f.eks.:   * Elektronisk monitorering/fuld dokumenteret fiskeri via anskaffelse og installation af kameraudstyr evt. med sorterebånd med lys og andet udstyr med henblik på optimal videooptagelse og automatisk billedbehandling. * Udstyr på trawl for at monitere fangst og derved have mulighed for at udgå fangst af uønskede arter og uønskede størrelser af fisk, f.eks trawlkamera, Notus Echo sensor e.l. * Selektive trawlredskaber. * Skånsomme redskaber som defineret i reguleringsbekendtgørelsens bilag 16, herunder garn, snurrevod, flydetrawl, mv. | X | X | X |  | X |
| **Indsatser, der mindsker energiforbruget ombord**, herunder f.eks.:   * Installation af energistyringsanlæg. * Installation af varmepumpe eller varmeanlæg der genindvender overskudsvarme fra skibets installationer. * Installation af batteripakke og omstilling til grøn landstrøm på fartøj og evt. på havn. * Overgang til LED-belysning om bord. * Anlæg til nedkøling af fangsten med henblik på energieffektiv nedkøling og optimal opbevaring af fangsten ombord. | X |  | X | X |  |
| **Indsatser, der reducerer brændstofforbruget**, herunder f.eks.:   * Udskiftning af traditionelle trawlwire til dynemawire. * Udskiftning til dynematrawl for at reducere vandmodstanden på et trawl. * Ombygning der forbedrer skibsskrogets hydrodynamik fx via etablering af bulbstævn, stabiliseringsmekanismer såsom fins/foils eller lignende * Installation af brændstof-flow monitor. * Økonometre og systemer til styring og overvågning af brændstofforbrug. |  |  | X | X |  |
| **Indsatser, der mindsker partikeludledningen** herunder f.eks.:   * Installation af katalysator (SCR-katalysator). | X |  |  | X |  |
| **Indsatser, der mindsker påvirkningen af havmiljøet,** herunder f.eks:   * Anvendelse af geo tag (fx ”PingMe” - se https://osac.no/solution/) der sættes på garn, tejner og ruser så man kan finde dem igen, hvis de mistes. Kan også anvendes på slæbende redskaber. * Udskiftning af traditionelle skovle til flydeskovle/justbareskovle (f.eks. MLD) til bundtrawl og udstyr der moniterer skovlenes anvendelse. * Pingere til garnfiskeri der reducerer utilsigtede bifangster af havpattedyr eller lignende teknologier, der reducerer bifangster af fugle. Kravspefikation skal følge kravene i de tekniske regler. * Indsamling og sporing af plastaffald i forbindelse med fiskeri for at mindske plastaffald i havet. | X |  |  |  | X |

**Betingelser for medregning af udgifter til indsatser under grøn top-op[[6]](#footnote-6):**

1) I handlingsplanen kan der kun medregnes udgifter til fiskerirelaterede indsatser, som bidrager til en grøn tilpasning efter brexit. Indsatserne skal høre ind under en af ovenstående kategorier.

2) Handlingsplanen skal være udfyldt med alle nødvendige oplysninger og erklæringer.

3) Der kan medregnes udgifter til indsatser, der afholdes i perioden 1. januar 2021 til 31. december 2024.

4) Det er ansøgers ansvar at kunne godtgøre, at de gennemførte indsatser bidrager til en grøn omstilling/tilpasning af vedkommendes virksomhed, fx i tilfælde af efterfølgende fysisk kontrol. Dette gælder i mindst 5 år fra den 30. september 2024.

5) For hver enkelt indsats skal den afholdte udgifts rigtighed kunne dokumenteres i tilfælde af fysisk kontrol. Dette kan eksempelvis ske via en særskilt faktura eller anden troværdig dokumentation.

Et tilbud kan ikke dokumentere rigtigheden af en afholdt udgift.

Ligeledes kan en faktura hvor der indgår flere udgiftsposter til én samlet pris ikke dokumentere rigtigheden af udgiften for en given indsats.

Derimod kan kombinationen af et tilbud, der viser indsatsens specifikke pris, og en samlet faktura, der viser den faktisk afholdte udgift i overensstemmelse med tilbuddet, anses som troværdig dokumentation for prisens rigtighed.

Hvis en indsats særskilte udgift ikke kan dokumenteres, kan udgiften ikke medregnes under grøn top-op.

6) For at sikre rigtigheden af prisen, kan der kun medregnes udgifter til indsatser, der er afholdt ved virksomheder, der er uafhængige af ansøger. Ved indgivelsen af handlingsplanen skal ansøger erklære, at der kun medregnes udgifter til indsatser der er eller vil blive afholdt ved virksomheder, der er uafhængige af ansøger. Eksempel på parter, som altid anses for interesseforbundne/afhængige, er:

* Ægtefæller eller anden familie, hvor den ene er støttemodtager, og den anden driver den virksomhed, der leverer varen eller tjenesteydelser til projektet.
* Virksomheder ejet af sammen person.
* En virksomhed, der ejer en anden virksomhed (fx moder- og datterselskab).
* Øvrige koncernforbundne virksomheder.

7) Der kan i rimeligt omfang medregnes nødvendige udgifter til installationer o.l. Der kan maksimalt medregnes nødvendige udgifter, der svarer til 25 procent af den samlede udgift for den pågældende indsats. De nødvendige udgifter skal kunne dokumenteres, og kan således ikke indgå som en samlet pris i en faktura e.l. (jf. punkt 5).

8) Der kan kun medregnes udgifter til indsatser, der ligger ud over hvad der på anskaffelsestidspunktet er påkrævet i forhold til gældende regulering (f.eks. en større maskestørrelse på trawl, mindre riste e.l.).

9) Der kan ikke medregnes udgifter til indsatser, der anses som ikkestøtteberettigede i henhold til artikel 13 i Europa-Parlamentets og Rådets forordning (EU) 2021/1139 af 7. juli 2021 om oprettelse af Den Europæiske Hav-, Fiskeri- og Akvakulturfond.

Under EHFAF omfatter ikkestøtteberettigede operationer og udgifter følgende:

1. Operationer, der forøger et fiskerfartøjs fiskerikapacitet, medmindre andet er fastsat i artikel 19
2. Erhvervelse af udstyr, der øger et fiskerfartøjs evne til at spore fisk
3. bygning, erhvervelse eller indførsel af fiskerfartøjer, medmindre andet er fastsat i artikel 17
4. overførsel eller omflagning af fiskerfartøjer til tredjelande, herunder gennem oprettelse af joint ventures med partnere i tredjelande
5. midlertidigt eller endeligt ophør med fiskeriaktiviteter, medmindre andet er fastsat i artikel 20 og 21
6. undersøgende fiskeri
7. overførsel af en virksomheds ejerskab
8. direkte udsætning, medmindre det udtrykkeligt er en genudsætningsforanstaltning eller andre bevaringsforanstaltninger i en EU-retsakt eller i tilfælde af forsøg med udsætning
9. Bygning af nye havne eller nye auktionshaller med undtagelse af nye landingssteder
10. markedsinterventionsmekanismer, der sigter mod en midlertidig eller endelig tilbagetrækning af fiskevarer eller akvakulturprodukter fra markedet med det formål at begrænse udbuddet for at undgå prisfald eller for at presse priserne op, medmindre andet er fastsat i artikel 26, stk. 2
11. Investeringer ombord på fiskerfartøjer, der er nødvendige for at opfylde kravene i henhold til gældende EU-ret på tidspunktet for indgivelse af ansøgningen om støtte
12. investeringer ombord på fiskerfartøjer, der har udført fiskeriaktiviteter i mindre end 60 dage i de to kalenderår, der går forud for det år, hvor støtteansøgningen blev indgivet[[7]](#footnote-7)
13. udskiftning eller modernisering af en hoved- eller hjælpemotor på et fiskerfartøj, medmindre andet er fastsat i artikel 18.

1. Denne liste er udarbejdet i medfør af § 17 v, stk. 2, i Bekendtgørelse om ændring af bekendtgørelse om administration, støtteberettigelse, regnskab, revision og kontrol m.v. i forbindelse med udbetaling af støtte fra brexittilpasningsreserven. [↑](#footnote-ref-1)
2. Jf. § 17 u, stk. 2 [↑](#footnote-ref-2)
3. Jf. § 17 v, stk. 3. [↑](#footnote-ref-3)
4. Jf. § 17 v. stk. 4. [↑](#footnote-ref-4)
5. Handlingsplanen skal udarbejdes i overensstemmelse med § 17 v, stk. 1. [↑](#footnote-ref-5)
6. Du kan læse mere om betingelserne for udbetaling af kompensation i henhold til den forhøjede kompensationsrate (grøn top-op) i kapitel 8.3 i ’Vejledning om kompensation til ejere af fiskefartøjer for tab af kvoteværdi som følge af brexit’. [↑](#footnote-ref-6)
7. Teksten er justeret i overensstemmelse med engelsk sprogversion af EHFAF-forordningen, så det fremgår, at det ikke er 60 dage pr. år, men 60 dage i alt over to år. [↑](#footnote-ref-7)